હવે રજનીકાન્ત વિશે તો એ જાણીતી હકીકત છે કે તેઓ એક સમયે બેંગ્લોરમાં બસ કડંક્ટર હતા અને પછી તેઓ કઈ ઊંચાઇઓએ પહોંચ્યા. જેમ કે ૨૦૦૫માં રજનીકાન્તને તેમની ફિલ્મ ‘ચંદ્રમુખી’ માટે ૨૦ કરોડ રૂપિયા મળ્યા ત્યારે એ ભારતના સૌથી વધુ પૈસા લેતા અભિનેતા બન્યા હતા. જ્યારે ૨૦૦૭માં ‘શિવાજી’ માટે છવ્વીસ કરોડ અપાયા ત્યારે એશિયાભરમાં બીજા નંબરે, એટલે કે જેકી ચેન પછીના ક્રમે, હતા. ‘રજની સર’ આજે તો ‘પદ્મભૂષણ’ અને ‘પદ્મવિભૂષણ’ સહિતનાં રાષ્ટ્રિય સન્માનોથી વિભૂષિત અભિનેતા અને નેતા છે. (તેમની નવી રિલીઝ ‘કાલા’નો પ્રથમ સપ્તાહનો બિઝનેસ ૧૦૦ કરોડ હતો!) ‘રજની સર’ને (‘અપૂર્વ રાગાંગલ’માં) અને શ્રીદેવીને ‘મુન્દ્રુ મુડીચુ’માં પ્રથમ તક આપનારા એ નિર્દેશક કૈલાસમ બાલાચંદર જ્યારે ૨૦૧૪ના ડિસેમ્બરમાં ગુજરી ગયા, ત્યારે શ્રીદેવીએ ટ્વીટ કરીને તેમને શ્રદ્ધાંજલિ આપી હતી.